Die duurste strate in SAOceana Villa, Nettletonweg 3, Clifton (Foto: ComeToCapeTown.com) Alhoewel slegs ŉ handjievol huise vyf jaar gelede vir meer as R20 miljoen verkoop is, is daar vandag 22 strate waar die gemiddelde huisprys meer as R20 miljoen beloop. Samuel Seeff, voorsitter van die Seeff-eiendomsgroep, het in ŉ verklaring gesê huise word tot R100 miljoen in Sandton verkoop en R200 – R350 miljoen aan die Atlantiese kus in Kaapstad. Volgens ŉ verslag deur Lightstone en Propstats, namens die eiendomsgroep, is 15 van die 22 strate in Kaapstad geleë: nege aan die Atlantiese kus (Clifton, Fresnaye en Bantrybaai) en ses in die suidelike voorstede (Bishopscourt en Constantia). Sewe strate is in Johannesburg geleë in Sandhurst, Hyde Park en Bryanston. Seeff het verduidelik hulle het na gemiddelde verkope oor ŉ tydperk in ŉ spesifieke straat gekyk, eerder as enkele uitsonderings. “As jy dus op soek is na die mees eksklusiewe adres in die land, maak seker dis in een van dié strate,” het hy bygevoeg. Die duurste strate in Clifton is Nettleton-, Clifton- en Kloofweg, volgens Lance Cohen, luuksemarkspesialis vir die Atlantiese kus. Hy was die afgelope vyf jaar verantwoordelik vir meeste van die duurste eiendomstransaksies. Nettletonweg is hoog teen Leeukop geleë en bied privaatheid en asemrowende uitsigte oor die see. Die gemiddelde huisprys beloop R45 miljoen (R100 000 per m2) en die hoogste prys R200 miljoen. Die duurste huis in Bishopscourt is in Canterburyrylaan geleë en die duurste strate is Bo Hillwoodrylaan en Klaassensweg. Die duurste straat in Johannesburg is Coronationweg in Sandhurst, naby aan Sandton se middestad. In Hyde Park is die duurste huise in Christophersonweg geleë. Bryanston spog met Lowndesweg, Bryanstonrylaan en Eccleston-singel.